
פרוטוקול מס' 365
מישיבת ועדת הכספים

יום רביעי, ל' בניסן התש"ע (14 באפריל 2010), שעה 14:10
סדר היום:  שינויים בתקציב לשנת 2010

נכחו:

חברי הוועדה: משה גפני-היו"ר

                        אורי אריאל

                        ציון פיניאן

                        אמנון כהן

מוזמנים:        דב בארי                 אגף התקציבים, משרד האוצר

                        יאיר אדר               אגף תקציבים, משרד האוצר                 

                        חנוך בראש            אגף התקציבים, משרד האוצר

                         מאיר גב                אגף התקציבים, משרד האוצר

                         עופר מרגלית         אגף תקציבים, משרד האוצר

                         רועי כפיר              אגף תקציבים, משרד האוצר

                         יעקב ברקאי         אגף תקציבים, משרד האוצר

                         גלי מאיר               לשכה משפטית

מנהת הוועדה: טמיר כהן

רשמה:
יפעת שפרכר

שינויים בתקציב לשנת 2010

היו"ר משה גפני:

שינויים בתקציב לשנת 2010.

ציון פיניאן:

אני מבקש למשוך את הרוויזיה לגבי משרד החקלאות כיוון שנקבעה ישיבה עם הדייגים בטבריה.

היו"ר משה גפני:

מתי הישיבה?

ציון פיניאן:

הישיבה תהיה ב-26 לחודש בשעה 17:30.

היו"ר משה גפני:

אנחנו מסירים את הרוויזיה. 

ציון פיניאן:

בנושא ועדת התובענות של משרד הביטחון אני מוריד את ההסתייגות.

היו"ר משה גפני:

פנייה 102,104.

דב בארי:

הפנייה נועדה להעברת 12 מיליון שקל למינהלת השירות האזרחי - לאומי לצורך תשלומים למתנדבים במסגרת השירות האזרחי. 

היו"ר משה גפני:

מי בעד?

ה צ ב ע ה 

בעד – פה אחד

אושר

פנייה 103. מי בעד?

ה צ ב ע ה

בעד – פה אחד

אושר

פניות 105,106

יאיר אדר:

הפניה נועדה לתגבר את התקציבים הרגילים של המשרד לביטחון פנים בסך של 32 מיליון שקל. כמו כן הפנייה מבצעת שינויים בתקציב הרגיל ובתקציב הפיתוח של המשרד. 

היו"ר משה גפני:

הפרויקט הזה איננו כולל את היישובים החרדיים. אני מבקש לאשר את הפנייה הזאת. נקבעה לי פגישה עם מנכ"ל המשרד לביטחון פנים לגבי הנושא הזה. זה לא מתאים ליישובים החרדיים. אמנם ברשימה מופיעה ביתר עילית, אבל היא לא כלולה.  מי בעד הפנייה?

ה צ ב ע ה

בעד – פה אחד

אושר

פניות 110,111

חנוך בראש:


מדובר בתוספת של 2 מיליון שקל לתקציב משרד הפנים עבור מימון הוצאות משפטיות, תוספת של מיליון שקל עבור המכללה לכבאות ותוספת של 3 וחצי תקנים עבור בני מיעוטים בהתאם לנוהל נציבות שירות המדינה. 

היו"ר משה גפני:

מה זה?

חנוך בראש:

נציבות שירות המדינה דורשת מהמשרדים לעמוד על אחוז מסוים מהעובדים שיהיו בני מיעוטים. לצורך כך אנחנו אמורים לקבל תקנים. 

היו"ר משה גפני:

מה הם יעשו?

חנוך בראש:

אנחנו מאיישים עובדים בני מיעוטים ואחר כך מקבלים תקנים שמכסים את האיוש.

היו"ר משה גפני:

מה הם עושים?

חנוך בראש:

משתלבים בתוך התפקידים.

היו"ר משה גפני:
יש חרדים בשירותי הכבאות?

חנוך בראש:

אין לי מושג. 

היו"ר משה גפני:


מי בעד?

ה צ ב ע  ה

בעד – פה אחד

אושר

פנייה 114

מאיר גב:

כחלק מהפעילות שעושה רשות המסים בשיתוף עם משטרת ישראל למלחמה בפשע המאורגן הוחלט להקים יחידה מיוחדת ברשות המסים בנושא הזה. אחד המושאים שהיינו צריכים לטפל בהם בדרך זה ביטוח לעובדים שיעסקו בפעילות מול ארגוני הפשע. אנחנו מתקצבים להם ביטוח.  

היו"ר משה גפני:

אני חשבתי שזה הפרמיות שנותנים לעובדי רשות המסים עבור מי שגובים ממנו יותר כסף.

מאיר גב:

קראתי על זה בעיתון.

היו"ר משה גפני:

אני יודע שהייתה היום ישיבה עם מנהל רשות המסים. אני מתכוון לקיים על זה דיון בוועדה. מי בעד הפנייה?

ה צ ב ע ה 

בעד – פה אחד

אושר

פניות 115,116

מאיר גב:

אנחנו עושים פנייה מסעיף 08 במשרד המשפטים לסעיף 04 במשרד לענייני גמלאים. מעבירים את היחידה לרישום ותיעוד זכויות היהודים יוצאי ארצות ערב ואיראן  בהתאם להחלטת ממשלה מאוקטובר שנה שעברה.

היו"ר משה גפני:
זה יורד ממשרד המשפטים?

מאיר גב:

כן. 

היו"ר משה גפני:

מי בעד?

ה צ ב ע ה

בעד – פה אחד

אושר

פניות 119-121

עופר מרגלית:

הפנייה נועדה לתגבור המינהל האזרחי  בסך של 18.2 מיליון שקל לשיפור תהליכי הבנייה באזור יהודה ושומרון. 

אורי אריאל:

איזו בנייה יש ביהודה ושומרון?

היו"ר משה גפני:

מדובר בפקחים על הקפאת הבנייה?

עופר מרגלית:

15 עובדים אושרו כבר ב-2009. זה לא נכנס לתקציב. השנה יש אישור נוסף. הם מועסקים 4 חודשים ולא מקבלים שכר.

היו"ר משה גפני:

מה התפקיד שלהם?

עופר מרגלית:

יש 3 עובדים. אחד מודד, שני עובד מינהל מקרקעי ישראל, שלישי עובד תכנון והתיישבות. יש עוד 12 עובדים ביחידת הפיקוח. העבודה ביחידת הפיקוח היא לא רק פיקוח בהקפאת הבנייה. זה אחד מהתפקידים שלהם. הם עובדים בפיקוח קו כחול, הם מתעסקים בפיקוח על גניבות מים, בפסולת לא חוקית, במחצבות לא חוקיות. התקציב הזה הוא על מנת לעזור להם לאכוף את הסדר. 

אורי אריאל:


אתם לא חייבים להצטרף לשפה של שר הביטחון ולהגיד שזה שיפור הבנייה. למה לכם להיראות מגוחכים? העובדות מדברות בעד עצמן. מדובר על הגברת הפיקוח נגד הבנייה, לא שיפור הבנייה. תהיו ישרים.

עופר מרגלית:

בין השאר.

אורי אריאל:


אני מציע לכם להגיד את העובדות. אנשים פה ישפטו אם זה שיפור או לא שיפור. אני בוחר להבין שזה לא שיפור. אתה אמרת שזה אושר כבר ב-2009. האם אתה יכול להגיד לנו מי אישר את זה?

עופר מרגלית:

ועדת הכספים אישרה 15, לא את כל הכמות. יש 15 ו- 29 עתידיים.

אורי אריאל:

מתי זה אושר?

עופר מרגלית:

אני חושב שלקראת סוף שנת 2009.

אורי אריאל:

לפי דעתי זה לא אושר. ככה נדמה לי. אני מבקש לבדוק ולתת  לנו תשובה בהקדם.

מאיר בינג:

15 תקנים אושרו בוודאות.

אורי אריאל:

תעביר לנו את מועד האישור. אני מציע שתגידו שחלק אושר וחלק לא אושר. גם אם זה חלק קטן תגידו לנו.  

מאיר בינג:

מדובר ב-44 תקנים. 15 אושרו, 29 לא אושרו.

אורי אריאל:

שליש אושר, שני שליש לא אושרו. כדאי להגיד את זה בשפה ברורה. המציאות היא ששר הביטחון וראש הממשלה שהוסמכו על ידי הקבינט לאשר מבני ציבור לא מאשרים מקוואות, בתי כנסת, בתי מדרש, בתים פרטיים, מבני ציבור. הם לא מאשרים שום דבר. הדבר הזה בלתי מתקבל על הדעת. זה שהם צריכים עוד פקחים כדי לעשות את הדברים הרעים האלה זה לא דבר שראוי לאישור. 

היו"ר משה גפני:

זה לא רק דברים רעים. 

אורי אריאל:

שמעתי שהם מפקחים על המים, על המחצבות. לא היה, לא נברא ואפילו לא משל. כשיש מבצע בהר חברון, אז מגייסים כמה מהמפקחים ואומרים להם לעצור. אין שום דבר שיטתי בדברים האלה. כל הפקחים האלה נלקחים כדי שלא יבנו. איפה לא יבנו? במגזר היהודי.  במגזר הערבי ביהודה ושומרון הבנייה משתוללת. האם אפשר לקבל דוח מטעם משרד הביטחון שמראה כמה בתים ערביים בנויים לא לפי החוק, כמה עצרו, נגד כמה הוגשו תביעות, כמה נהרסו? האם קרה משהו מיוחד שפתאום צריך תוספת של פקחים? 

אורי אורבך:

אני מבין שיש החלטת ממשלה על הקפאת בנייה. לבקש תוספת לשיפור הבנייה זה משהו שסותר את החלטת הממשלה. למה הממשלה צריכה לשפר בנייה כשהיא עצמה החליטה שאין בנייה? 

אורי אריאל:

האם זה נכון שהחתונה עם הפקחים שנלקחו היא עד סוף שנת 2011? עד מתי חותמים איתם חוזה?

מאיר בינג:

אני לא יודע להגיד לך על החתימה של החוזה. התוספת היא תוספת לפרק זמן קצוב של שנה וחצי או שנתיים. 

אורי אריאל:

ההקפאה לפי החלטת הקבינט היא עד סוף ספטמבר. 

מאיר בינג:

לא ניתן לגייס כוח אדם בפרק זמן קצוב. הצורך באנשים שיעבדו בפיקוח קיים כל הזמן במגוון נושאים וגם בנושא הזה. 

היו"ר משה גפני:

אנחנו לא מצביעים על זה. פנייה 122.

מאיר גב:


מדובר בחצי מיליון שקל תקצוב לקידום תכנית לנוער בסיכון ברחבי הארץ. התכנית קיימת לעבודה עם נוער בסיכון. החלוקה ברחבי הארץ נעשית לפי שיקול דעת משרד החינוך.

היו"ר משה גפני:

למי זה מיועד?

מאיר גב:

למי זה נועד ספציפית אני לא יודע. 

היו"ר משה גפני:

זה פרויקט מסוים?

מאיר גב:

הפרויקט קיים. התגבור נעשה בעקבות בקשה לכסף קואליציוני. 

היו"ר משה גפני:

זה חצי מיליון שקל של "ישראל ביתנו" מכסף קואליציוני. מי בעד? 

ה צ ב ע ה

בעד – פה אחד

אושר

פנייה 123

רועי כפיר:


מדובר בציוד לאגף יולדות בבית חולים פורייה. מדובר ב-2 יחידות של מערכת הרדמה ו-6 יחידות של מערכות למוניטורים עובריים.

היו"ר משה גפני:

מי בעד? 

ה צ ב ע ה

בעד – פה אחד

אושר

פניות 125,126

יעקב ברקאי:

הפנייה נועדה לתגבר את תקציב ישיבות ההסדר.

היו"ר משה גפני:

6 מיליון 400. זה הסכם קואליציוני?

יעקב ברקאי:

כן.

אורי אריאל:


היה סיכום שהכסף יעבור בינואר 2010, לא בסוף שנה שעברה.10. אני מבקש לעשות מאמץ לעמוד בסיכומים.

היו"ר משה גפני:

מי בעד אישור הפניות, ירים את ידו?

ה צ ב ע ה

בעד – פה אחד

אושר

פנייה 127

מאיר גב:

הפנייה היא פנייה פנימית של רשות האוכלוסין שמתקצבת ועדת השגה נוספת לענייני זרים בענייני ירושלים. התקצוב נעשה מתוך תקציב פנימי של רשות ההגירה בסך של מיליון וחצי שקלים.  

היו"ר משה גפני:

מי בעד הפנייה, ירים את ידו?

ה צ ב ע ה

בעד – פה אחד

אושר

פניות 129,130

מאיר בינג:

הפנייה נועדה לתגבר את תקציב שירות בתי הסוהר בסך של 220 מיליון שקל עבור תשלום לחברת א.ל.א ניהול והפעלה בע"מ. 

היו"ר משה גפני:

חברת הכנסת שלי יחימוביץ וחבר הכנסת דוד אזולאי ביקשו לדעת על ההסכם שנעשה עם החברות שבנו את בתי הכלא. האם את יודעת על הפנייה של חברי כנסת? 

גלי מאיר:

ההסכם נמצא כאן, אין לנו בעיה להעביר לכם אותו. מדובר בהסכם שנחתם בעקבות פסק הדין שביטל את החוק ולא איפשר לנו להמשיך בהפעלת בית הסוהר על ידי זכיין פרטי. בהתאם להסכם אנחנו מתכוונים לבצע העברה מסודרת של בית הסוהר ביום ראשון. אם הדיון בבקשה הזאת יידחה יהיו לזה משמעויות לשני הצדדים. גם מבחינתנו יש לכך עלויות.  

היו"ר משה גפני:

תעבירו למנהל הוועדה את ההסכם. 

גלי מאיר:

אנחנו יכולים להשאיר פרטים אישיים שלנו במידה ותהיה שאלה.

היו"ר משה גפני:

בסדר גמור. אני אאשר את הפנייה. אני אבקש רוויזיה עבור חברת הכנסת שלי יחימוביץ וחבר הכנסת דוד אזולאי. 

ה צ ב ע  ה

בעד – פה אחד

אושר

אני מגיש רוויזיה.

גלי מאיר:

יש חשיבות להסרה של הרוויזיה הזאת עד יום ראשון.

היו"ר משה גפני:

מנהל הוועדה יהיה בקשר עם חברת הכנסת יחימוביץ.  אם הבעיה תיפתר אני אסיר את הרוויזיה וההחלטה תהיה מאושרת. זה יכול להיות היום אחר הצהריים, מחר בבוקר. זה יכול להיות בכל שעה. לא צריך את כינוס ועדה. 


הבקשה האחרונה  זאת הודעה  16002 - הוצאות חירום אזרחיות.

עופר מרגלית:


מדובר ב-75% עודפים מחויבים שעוברים משנת 2009 לשנת 2010. העודפים האלה הם בעיקר למרכיבי ביטחון. זה אומר מקלוט, שיפור מערכת צפירה. אלה דברים שנשארו בתקציב ומועברים.

היו"ר משה גפני:

מי בעד, ירים את ידו?

ה צ ב ע ה 

בעד – פה אחד

אושר

הישיבה ננעלה בשעה 14:55.
